KOMISSION KERTOMUS EUROOPAN PARLAMENTILLE JA NEUVOSTOLLE

maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012 komissiolle siirretyn delegoitujen säädösten antamisvallan käyttämisestä

1. JOHDANTO

Maataloustuotteiden ja elintarvikkeiden laatujärjestelmistä 21 päivänä marraskuuta 2012 annettu Euroopan parlamentin ja neuvoston asetus (EU) N:o 1151/2012 , jolla kumotaan maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annettu neuvoston asetus (EY) N:o 510/2006 ja maataloustuotteiden ja elintarvikkeiden rekisteröimisestä aidoiksi perinteisiksi tuotteiksi 20 päivänä maaliskuuta 2006 annettu neuvoston asetus (EY) N:o 509/2006 , on EU:n perussäädös maataloustuotteiden ja elintarvikkeiden laatujärjestelmistä. Sillä parannettiin ja päivitettiin laadukkaiden maataloustuotteiden suojelua ja menekinedistämistä koskevaa kehystä. Erityisesti suojelun soveltamisalaa laajennettiin uusiin tuotteisiin, jotkin määritelmät yhdenmukaistettiin teollis- ja tekijänoikeuksien kauppaan liittyvien näkökohtien kanssa, suojelua tehostettiin, rekisteröinti- ja muutosmenettelyjä yksinkertaistettiin, suojatun alkuperänimityksen (SAN), suojatun maantieteellisen merkinnän (SMM) ja aidon perinteisen tuotteen (APT) tunnusten käytöstä tuli pakollista EU:sta peräisin oleville tuotteille, APT-järjestelmää vahvistettiin, valvontaa koskevia sääntöjä selvennettiin ja vapaaehtoisille laatuilmaisuille luotiin järjestelmä.

Asetuksen (EU) N:o 1151/2012 2 artiklan 1 kohdan toisessa alakohdassa, 5 artiklan 4 kohdassa, 7 artiklan 2 kohdan ensimmäisessä alakohdassa, 12 artiklan 7 kohdan ensimmäisessä alakohdassa, 16 artiklan 2 kohdassa, 18 artiklan 5 kohdassa, 19 artiklan 2 kohdan ensimmäisessä alakohdassa, 23 artiklan 4 kohdan ensimmäisessä alakohdassa, 25 artiklan 3 kohdassa, 29 artiklan 4 kohdassa, 30 artiklassa, 31 artiklan 3 ja 4 kohdassa, 41 artiklan 3 kohdassa, 42 artiklan 2 kohdassa, 49 artiklan 7 kohdan ensimmäisessä alakohdassa, 51 artiklan 6 kohdan ensimmäisessä alakohdassa, 53 artiklan 3 kohdan ensimmäisessä alakohdassa ja 54 artiklan 2 kohdan ensimmäisessä alakohdassa komissiolle siirretään valta antaa delegoituja säädöksiä asetuksen (EU) N:o 1151/2012 täydentämiseksi seuraavilla aihealueilla: asetuksen (EU) N:o 1151/2012 liitteen I tuoteluettelo; rajoitukset ja poikkeukset, jotka koskevat rehun hankintaa SAN:n tapauksessa ja eläinten teurastusta ja raaka-aineiden hankintaa SAN:n tai SMM:n tapauksessa; säännöt, joilla rajoitetaan SAN:n ja SMM:n tuote-eritelmän sisältämiä tietoja, jos rajoitusta tarvitaan liian pitkien rekisteröintihakemusten välttämiseksi; SAN:ää ja SMM:ää koskevien unionin tunnusten käyttöönotto; SAN:ää/SMM:ää koskevat täydentävät siirtymäsäännöt tuottajien ja sidosryhmien oikeuksien ja oikeutettujen etujen suojelemiseksi; APT:n kelpoisuusperusteita koskevat lisätiedot; säännöt, joilla rajoitetaan APT:n tuote-eritelmän sisältämiä tietoja, jos rajoitusta tarvitaan liian pitkien rekisteröintihakemusten välttämiseksi; APT:tä koskevan unionin tunnuksen käyttöönotto; APT:tä koskevat täydentävät siirtymäsäännöt tuottajien ja sidosryhmien oikeuksien ja oikeutettujen etujen suojelemiseksi; vapaaehtoisten laatuilmaisujen perusteita koskevat yksityiskohtaiset säännöt; vapaaehtoisten lisälaatuilmaisujen varaaminen, käyttöönotto, muuttaminen ja käyttöedellytykset; poikkeus vapaaehtoisen laatuilmaisun ”vuoristoalueen tuote” käyttöedellytyksiin erityisesti tapauksissa, joissa raaka-aineiden tai rehujen sallitaan tulevan vuoristoalueen ulkopuolelta ja joissa tuotteiden käsittely sallitaan vuoristoalueen ulkopuolella määritellyllä maantieteellisellä alueella, ja kyseisen maantieteellisen alueen määrittely; tuotantomenetelmien ja vapaaehtoisen laatuilmaisun ”vuoristoalueen tuote” soveltamisen muiden perusteiden vahvistaminen; yleisnimien aseman määrittelyä koskevat täydentävät säännöt; kasvilajikkeen tai eläinrodun nimen käyttöä koskevien sääntöjen määrittely; säännöt, joilla pannaan täytäntöön kansallinen vastaväitemenettely yhteisissä hakemuksissa, jotka koskevat useampaa kuin yhtä kansallista aluetta, ja joilla täydennetään hakumenettelyn sääntöjä; vastustamismenettelyn sääntöjen täydentäminen; muutosta koskevan menettelyn sääntöjen täydentäminen, myös silloin, kun kyseessä on eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista; peruuttamismenettelyä koskevien sääntöjen täydentäminen.

2. OIKEUSPERUSTA

Tämä kertomus on laadittu asetuksen (EU) N:o 1151/2012 56 artiklan 2 kohdan vaatimusten mukaisesti. Kyseisen säännöksen mukaan komissiolle siirretään valta antaa delegoituja säädöksiä viideksi vuodeksi 3. tammikuuta 2013 alkaen. Säädösten antamisvaltaa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä.

3. SIIRRETYN SÄÄDÖSVALLAN KÄYTTÄMINEN

Delegoitujen säädösten antamisvaltaa käytettiin varmistamaan asetuksen (EU) N:o 1151/2012 asianmukainen ja tehokas toiminta, sujuva siirtyminen uuteen järjestelmään maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetusta neuvoston asetuksesta (EY) N:o 510/2006 ja maataloustuotteiden ja elintarvikkeiden rekisteröimisestä aidoiksi perinteisiksi tuotteiksi annetusta neuvoston asetuksesta (EY) N:o 509/2006 sekä asetuksen vapaaehtoista laatuilmaisua ”vuoristoalueen tuote” koskevan 31 artiklan oikeudenmukainen ja johdonmukaisen soveltaminen.

Komissio on käyttänyt valtaa maltillisesti antamalla kaksi delegoitua asetusta: Euroopan parlamentin ja neuvoston asetuksen (EU) N:o 1151/2012 täydentämisestä suojattuja alkuperänimityksiä, suojattuja maantieteellisiä merkintöjä ja aitoja perinteisiä tuotteita koskevien unionin tunnusten vahvistamisen sekä eräiden hankintaa koskevien sääntöjen, eräiden menettelysääntöjen ja eräiden täydentävien siirtymäsääntöjen osalta 18 päivänä joulukuuta 2013 annettu komission delegoitu asetus (EU) N:o 664/2014 ja Euroopan parlamentin ja neuvoston asetuksen (EU) N:o 1151/2012 täydentämisestä vapaaehtoisen laatuilmaisun ”vuoristoalueen tuote” käyttöedellytysten osalta 11 päivänä maaliskuuta 2014 annettu komission delegoitu asetus (EU) N:o 665/2014 .

Komissio ei tällä hetkellä suunnittele käyttävänsä enempää asetuksen (EU) N:o 1151/2012 säännöksillä siirrettyä valtaa antaa delegoituja säädöksiä.

Komission delegoidussa asetuksessa (EU) N:o 664/2014 annetaan rehun ja raaka-aineiden hankintaa koskevat erityiset säännöt (1 artikla), otetaan käyttöön unionin tunnukset (2 artikla), rajoitetaan aitojen perinteisten tuotteiden eritelmien pituutta (3 artikla), selvennetään yhteisiä hakemuksia koskevan vastaväitemenettelyn säännöt (4 artikla), annetaan hakijoille velvoite ilmoittaa komissiolle kaikki olennaiset tiedot vastaväitemenettelyssä saavutetusta sopimuksesta (5 artikla), määritellään suuria, vähäisiä ja väliaikaisia muutoksia koskevat menettelysäännöt (6 artikla), sovelletaan peruuttamiseen virallista menettelyä asetuksen (EU) N:o 1151/2012 49–52 artiklan mukaisesti (7 artikla), annetaan siirtymäsäännöt yhtenäisten asiakirjojen julkaisusta ennen 31. maaliskuuta 2006 rekisteröidyistä suojatuista alkuperänimityksistä ja suojatuista maantieteellisistä merkinnöistä sekä tunnusten käyttöä koskevat säännöt, joita sovelletaan 3. tammikuuta 2016 asti, mistä lähtien sovelletaan uusia tunnusten, merkintöjen ja lyhenteiden käyttöä koskevia sääntöjä asetuksen (EU) N:o 1151/2012 12 artiklan 3 kohdan ja 23 artiklan 3 kohdan mukaisesti (8 artikla), kumotaan maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 soveltamista koskevista yksityiskohtaisista säännöistä annettu komission asetus (EY) N:o 1898/2006 ja maataloustuotteiden ja elintarvikkeiden rekisteröimisestä aidoiksi perinteisiksi tuotteiksi annetun neuvoston asetuksen (EY) N:o 509/2006 soveltamista koskevista yksityiskohtaisista säännöistä annettu komission asetus (EY) N:o 1216/2007 (9 artikla).

Komission delegoidussa asetuksessa (EU) N:o 665/2014 annetaan perusteet, joiden mukaan ilmaisua ”vuoristoalueen tuote” voidaan käyttää eläinperäisistä tuotteista (1 artikla), selvennetään erityyppisten eläinten osalta vaatimusta, että rehut ovat olennaiselta osin peräisin vuoristoalueilta (2 artikla), annetaan perusteet, joiden mukaan ilmaisua ”vuoristoalueen tuote” voidaan käyttää mehiläishoidosta saatavista tuotteista (3 artikla), annetaan perusteet, joiden mukaan ilmaisua ”vuoristoalueen tuote” voidaan käyttää kasviperäisistä tuotteista (4 artikla), luetellaan kasvi- ja eläinperäisten tuotteiden ainesosat, jotka voivat olla peräisin vuoristoalueiden ulkopuolta (5 artikla), ja määritellään, mitä jalostustoimia voidaan tehdä tietyllä etäisyydellä vuoristoalueesta (6 artikla).

Delegoituja säädöksiä koskevan yhteisen sopimuksen mukaisesti maatalouden ja maaseudun kehittämisen kestävyyttä ja laatua käsittelevä asiantuntijaryhmä kuuli säädösten valmistelun aikana jäsenvaltioiden asiantuntijoita. Komissio varmisti, että asiaankuuluvat asiakirjat toimitettiin samanaikaisesti, oikea-aikaisesti ja asianmukaisesti Euroopan parlamentille ja neuvostolle.

Komissio hyväksyi komission delegoidun asetuksen (EU) N:o 664/2014 18. joulukuuta 2013 ja komission delegoidun asetuksen (EU) N:o 665/2014 11. maaliskuuta 2014. Kumpikin säädös annettiin tiedoksi Euroopan parlamentille ja neuvostolle, jotta toimielimet voisivat esittää vastalauseensa kahden kuukauden kuluessa tiedoksiannosta.

Komission delegoidun asetuksen (EU) N:o 664/2014 osalta Euroopan parlamentille ja neuvostolle annettua säädöksen tiedoksiannosta alkavaa vastustamisen kahden kuukauden määräaikaa, josta säädetään asetuksen (EU) N:o 1151/2012 56 artiklan 5 kohdassa, jatkettiin kahdella kuukaudella neuvoston aloitteesta.

Euroopan parlamentti ja neuvosto eivät ilmaisseet vastustavansa kahta delegoitua säädöstä. Määräajan päätyttyä komission delegoitu asetus (EU) N:o 664/2014 julkaistiin 19. kesäkuuta 2014 Euroopan unionin virallisessa lehdessä L 179, ja se tuli voimaan 22. kesäkuuta 2014. Komission delegoitu asetus (EU) N:o 665/2014 julkaistiin samassa virallisessa lehdessä, ja se tuli voimaan 26. kesäkuuta 2014.